Hallitus säästää työttömyysturvasta 200 miljoonaa euroa ja antaa samaan aikaan rikkaalle rahastolle 90 miljoonaa euroa, kirjoittaa politiikan toimittaja Tommi Parkkonen.

Suomen velkakehityksen taittaja ja talouden pelastaja.

SDP:n kansanedustaja Timo Harakka suututti viime viikolla pääministeri Juha Sipilän (kesk) ja lähes koko keskustapuolueen kuvailemalla yhtä hallituksen kärkihanketta ”navettanäpertelyksi”.

Harakan mukaan hallituksen kärkihankkeisiin kuuluvan biotalouden 300 miljoonan euron lisäpanostuspotista menee ”kaksi kolmasosaa erilaisiin maa- ja metsätalouden tukiaisiin”, joita Harakka kutsui viime vuosituhannelle kuuluvaksi sulle-mulle-politiikaksi.

Sipilä piti Harakan puheita ”halventavina”, sillä pääministerin mukaan osana biotalouden kärkihankkeita muun muassa käynnistetään biotalouden tutkimus- ja innovaatio-ohjelma sekä varmistetaan suomalaisen ruuantuotannon kannattavuus.

300 miljoonan euron biotalouspotista ohjataan liki kolmasosa, eli 90 miljoonaa euroa rahastolle, josta harvempi on kuullut. Kyseessä on Maatilatalouden kehittämisrahasto (Makera), joka on maa- ja metsätalousministeriön alaisuudessa toimiva valtion talousarvion ulkopuolinen rahasto.

Ministeriön nettisivujen mukaan ”rahaston tehtävänä on turvata ja täydentää maatilatalouden ja muiden maaseutuelinkeinojen kuten porotalouden investointien rahoitusta sekä edistää niiden kehittämistä tarkoittavaa toimintaa”.

Tähän keskustalainen pääministeri pumppaa 90 miljoonaa euroa valtion rahoja – ja perusteluna on Suomen hallituksen strateginen muutosohjelma, jonka avulla Suomen talous saadaan kuntoon ja velkaantuminen taitettua.

Samaan aikaan hallitukselta odotetaan tällä viikolla ilmoitusta ansiosidonnaisen työttömyysturvan ehtojen kiristämisestä: hallitus suunnittelee sillä 200 miljoonan euron säästöjä.

\* \* \*

Makeran täytyy tehdä jotain mullistavaa ja tuottoisaa, jotta näinä talousaikoina hallitus voi antaa rahastolle merkittävän lisä rahoituksen.

Ja koska Sipilä on niin paljon puhunut uusien innovaatioiden pelastavan Suomen, niin katsotaanpa esimerkinomaisesti minkälaisia uusia tutkimus- ja kehittämishankkeita Makera on käynnistänyt tänä vuonna:

”Lehmien terveys ja hyvinvointi sekä niiden suhde tuotannon kannattavuuteen suomalaisilla lypsykarjatiloilla”

(hankkeen kokonaisrahoitus 100 000 euroa)

”Tavoitteena vapaasti porsiva emakko”

(150 000 euroa)

”Ihmisten ja tuotantoeläinten terveyttä uhkaavat bakteerit naakkojen ulosteissa”

(45 000 euroa)

”Fosforilannoituksen satovasteet moderneilla korkean satopotentiaalin lajikkeilla”

(210 000 euroa)

”Jätevesilietefosforin potentiaali kasvintuotannossa”

(300 000 euroa)

”Karjasuojista syntyvät ammoniakkipäästöt ja hajukuorma”

(190 000 euroa)

”Marjojen mahdollisesti liioiteltu merkitys ihmisten ekinokokkitartunnan lähteenä”

(140 000 euroa)

”Mikrobilääke ja sian napatyrä”

(65 000 euroa)

”Yhteisöllisyys poronhoidon muutoksen voimavarana”

(174 000 euroa)

Lisäksi Makera on tukenut tänä vuonna jatkohankkeena mm.”Moottorikelkan ja mönkijän käyttökustannukset porotaloudessa” -tutkimusta (30 075 euroa) .

\* \* \*

Makera ei ole ennen hallituksen lisärahoitustakaan ollut mikään köyhä rahasto. Vuoden 2014 rahoituslaskelman mukaan sen likvidit varat olivat viime vuoden lopussa 272 107 582 euroa.

Rahasto jakaa mm. nuorten viljelijöiden tilanpidon aloitustukea ja maatilojen investointitukea sekä ostaa maata auttamaan tilusjärjestelyissä. Investointituesta suurimman osan nappasi vuonna 2014 lypsykarjanavetoiden rakentaminen. Makera myönsi viime vuonna erilaisia avustuksia noin 95 miljoonaa euroa.

Eli lyhyesti sanottuna: ylväästi nimetyn ”biotalous”-kärkihankkeen alle piilotettu 90 miljoonan lisätuki Makeralle on pääministeri Sipilän (kesk) ja hallituksen suora kädenojennus maataloudelle ja maanviljelijöille – aikana, jolloin pääministerin omien sanojen mukaan kipeät leikkaukset ja säästöt koskevat kaikkia.

Paitsi navettanäpertelijöitä (kesk).